400 000 doen aansoek om studiehulpNaledi Pandor. Foto: Flickr/GovernmentZA Meer as 400 000 voornemende studente het aansoek gedoen om hulp by die Nasionale Finansiële Hulpskema vir Studente (NSFAS) vir 2019. Aansoeke het amptelik op 30 November gesluit, maar is tot Sondag 2 Desember verleng, sê Naledi Pandor, minister van hoër onderwys en opleiding. “Ek is ingenome dat die aansoekproses vir 2019 vlot verloop het ten opsigte van stelsels, die aansoeke wat ons ontvang het en gebruikerservaring,” sê sy. Die huidige akademiese jaar het moeilik begin toe talle uitdagings die NSFAS in die gesig gestaar het. “Dit het die afhandeling van besluite oor finansiering, die agterstand van 2017 se akademiese jaar, niebetaling en vertraging van betaling van toelae en tekortkominge in die oordra van data tussen die skema in onderwysinstellings ingesluit,” sê Pandor. Omdat lank gesloer is om dié “uitdagings” op te los, is die skema in Augustus 2018 vir 12 maande onder administrasie geplaas, toe dr. Randall Carolissen as administrateur aangestel is. Pandor sê sy het hom opdrag gegee om veral na twee probleemgebiede te kyk: eerstens die afsluiting van die 2017- en 2018-finansieringsiklus. Dis om seker te maak dat al die studente wat vir die beursskema in aanmerking gekom het, bevestig is vir finansiering en hul toelae ontvang het. Tweedens moes Carolissen doeltreffende planne vir die 2019-finansieringsiklus in werking stel in sameweking met universiteite, kolleges en die departement om seker te maak aanstaande jaar se finansiering verloop vlot. Pandor sê Carolissen het “ŉ sterk span” aangestel om hom by te staan. “Die omkeerstrategie vir uitstaande uitbetalings vir die huidige jaar het daartoe gelei dat meer as R3,6 miljard aan instellings betaal word en nog R10 miljard ontsluit is by universiteite en kolleges sedert die aanstelling van die administrateur.” Sy sê die aansoeke vir volgende jaar het goed verloop. “Meer as 400 000 aansoeke is tussen die begin van die proses op 3 September en die sluiting op 2 Desember ontvang.” Nandor sê 34 413 aansoek is van Sassa-begunstigdes, wat outomaties vir geldelike hulp van die skema in aanmerking kom. Die meeste aansoeke (91 523) was uit KwaZulu-Natal en verteenwoordig 45% van die leerders wat hul matriekeindeksamen in die provinsie geskryf het. Die minste aansoeke (2 573) is uit die Noord-Kaap ontvang en verteenwoordig net 18% van die matrikulante. Die NSFAS is reeds besig om die aansoeke deur te werk. Pandor sê tydens dié proses sal studente wat nie al die nodige dokumente opgelaai het nie, genader en versoek word om dit wel te doen. Pandor sê die skema sal suksesvolle aansoekers begin Januarie per SMS in kennis stel. Finansiering word eers beskikbaar gestel nadat studente suksesvol aan ŉ tersiêre instelling geregistreer het.